CELEX: 32018D0808(01)
Language: el
Date: 2018-07-24 00:00:00
Title: Απόφαση της Επιτροπής, της 24ης Ιουλίου 2018, σχετικά με τον μηχανισμό για τους πρόσφυγες στην Τουρκία, για την τροποποίηση της απόφασης C(2015) 9500 της Επιτροπής όσον αφορά τη συνεισφορά στον μηχανισμό για τους πρόσφυγες στην Τουρκία

8.8.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 278/3
               
            
         ΑΠΌΦΑΣΗ ΤΗΣ ΕΠΙΤΡΟΠΉΣ
         της 24ης Ιουλίου 2018
         σχετικά με τον μηχανισμό για τους πρόσφυγες στην Τουρκία, για την τροποποίηση της απόφασης C(2015) 9500 της Επιτροπής όσον αφορά τη συνεισφορά στον μηχανισμό για τους πρόσφυγες στην Τουρκία
         (2018/C 278/03)
         
            ΑΙΤΙΟΛΟΓΙΚΗ ΕΚΘΕΣΗ
         
         
            Έκδοση της απόφασης της Επιτροπής σχετικά με τον μηχανισμό για τους πρόσφυγες στην Τουρκία για την τροποποίηση της απόφασης C(2015) 9500 της Επιτροπής όσον αφορά τη συνεισφορά στη διευκόλυνση για τους πρόσφυγες στην Τουρκία
         
         Ο μηχανισμός για τους πρόσφυγες στην Τουρκία συστάθηκε το 2015 ως ισχυρή απόδειξη της δέσμευσης της ΕΕ να υποστηρίξει τους πρόσφυγες στην Τουρκία. Συνδύαζε ανθρωπιστική και μη ανθρωπιστική βοήθεια προς την Τουρκία στις προσπάθειες που καταβάλλει στην υποδοχή προσφύγων. Η πρώτη δόση χρηματοδότησης βάσει του μηχανισμού ανερχόταν σε 3 δισεκατ. EUR για το 2016 και το 2017.
         Η κινητοποίηση της πρώτης δόσης του μηχανισμού για τους πρόσφυγες στην Τουρκία υπήρξε επιτυχής. Το πλήρες επιχειρησιακό κονδύλιο των 3 δισεκατ. EUR προγραμματίσθηκε, δεσμεύθηκε και διατέθηκε μέσω συμβάσεων σε διάστημα 21 μηνών μετά τη δήλωση ΕΕ-Τουρκίας τον Μάρτιο του 2016. Η 2η ετήσια έκθεση για τον μηχανισμό (1) περιέχει λεπτομερή στοιχεία για όσα επιτεύχθηκαν και για την υλοποίηση συνολικά 72 έργων. Στην έκθεση επιβεβαιώνονται απτά αποτελέσματα. Μεταξύ αυτών είναι η διάθεση μηνιαίας εισοδηματικής στήριξης σε σχεδόν 1,2 εκατομμύρια από τους πλέον ευάλωτους πρόσφυγες με μηνιαίες καταβολές μετρητών από το κοινωνικό δίχτυ ασφαλείας έκτακτης ανάγκης· η εκμάθηση της τουρκικής γλώσσας σε 312 000 προσφυγόπουλα και η παροχή εκπαιδευτικού υλικού σε 500 000 σπουδαστές· και η παροχή πρωτοβάθμιας υγειονομικής περίθαλψης σε σχεδόν 764 000 πρόσφυγες και ο εμβολιασμός περισσότερων από 217 000 βρεφών Σύρων. Η διακυβέρνηση του μηχανισμού επέτρεψε επίσης την εταιρική προσέγγιση μεταξύ της ΕΕ και των κρατών μελών, η δε κοινή διακυβέρνηση δεν θα ήταν δυνατή εάν η χρηματοδότηση προερχόταν αποκλειστικά από τον προϋπολογισμό της Ένωσης.
         Η ΕΕ έχει μεγάλο συμφέρον να συνεχίσει αυτό που αποδείχθηκε ότι λειτουργεί καλά. Η παρούσα απόφαση της Επιτροπής αποσκοπεί στο να διασφαλισθεί η συνέχιση του αξιόλογου έργου του μηχανισμού, όπως καθορίσθηκε στη δήλωση ΕΕ-Τουρκίας.
         Με τη δήλωση ΕΕ-Τουρκίας επιβεβαιώθηκε ότι η ΕΕ θα κινητοποιήσει πρόσθετο ποσό ύψους 3 δισεκατ. EUR για τον μηχανισμό έως τα τέλη του 2018, εφόσον πληρούνται οι σχετικές προϋποθέσεις. Για να διασφαλισθεί η συνέχεια των έργων του μηχανισμού και για να μην διακοπεί η στήριξη των προσφύγων, καθώς και προσώπων που δικαιούνται επικουρική προστασία, απαιτείται συνεπώς η έκδοση απόφασης για πρόσθετη χρηματοδότηση. Συνεπώς, η Επιτροπή εκδίδει απόφαση για δεύτερη δόση ύψους 3 δισεκατ. EUR για τον μηχανισμό για τους πρόσφυγες στην Τουρκία. Τα κονδύλια που κινητοποιήθηκαν το 2016 και το 2017 βάσει του μηχανισμού ανέρχονταν σε 1 δισεκατ. EUR από τον προϋπολογισμό της ΕΕ και σε 2 δισεκατ. EUR από τις συνεισφορές των κρατών μελών ως εξωτερικά έσοδα για ειδικό προορισμό. Στην απόφαση της 14ης Μαρτίου 2018 (2), η Επιτροπή διατήρησε την ίδια κατανομή μεταξύ του προϋπολογισμού της Ένωσης και της συνεισφοράς των κρατών μελών της ΕΕ για τη δεύτερη δόση. Μετά από περαιτέρω συζήτηση, η Επιτροπή αποφάσισε ότι για την περίοδο 2018-2019 θα συνεισφέρει 2 δισεκατ. EUR από τον προϋπολογισμό της Ένωσης. Τα κράτη μέλη θα καταβάλουν συνεισφορές ύψους 1 δισεκατ. EUR ως εξωτερικά έσοδα για ειδικό προορισμό. Στις 18 Ιουλίου, επικαιροποιήθηκε η κοινή αντίληψη, η οποία παρέχει το πλαίσιο εντός του οποίου μπορούν να κινητοποιηθούν οι συνεισφορές των κρατών μελών.
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 210 παράγραφος 2 και το άρθρο 214 παράγραφος 6,
         Εκτιμώντας τα ακόλουθα:
         
                     (1)
                  
                  
                     Στο σημείο 6 της δήλωσης ΕΕ-Τουρκίας της 18ης Μαρτίου 2016 (η «δήλωση») αναφέρεται ότι η Ένωση θα κινητοποιήσει χρηματοδότηση για τον μηχανισμό για τους πρόσφυγες στην Τουρκία («ο μηχανισμός») με πρόσθετο ποσό 3 000 000 000 EUR μέχρι το τέλος του 2018, μόλις θα έχει σχεδόν χρησιμοποιηθεί πλήρως το ποσό των 3 000 000 000 EUR που είχε αρχικά χορηγηθεί στο πλαίσιο του μηχανισμού και με την προϋπόθεση ότι πληρούνται οι σχετικές προϋποθέσεις.
                  
               
                     (2)
                  
                  
                     Οι εκπρόσωποι των κυβερνήσεων των κρατών μελών συνέταξαν στις 3 Φεβρουαρίου 2016«κοινή αντίληψη για τη θέσπιση πλαισίου διακυβέρνησης και προϋποθέσεων σχετικά με τον μηχανισμό για τους πρόσφυγες στην Τουρκία μεταξύ των κρατών μελών της ΕΕ και της Επιτροπής» (εφεξής «κοινή αντίληψη»). Η κοινή αντίληψη επικαιροποιήθηκε στις 18 Ιουλίου 2018.
                  
               
                     (3)
                  
                  
                     Η κατανομή των συνεισφορών κατά την πρώτη δόση ήταν 1 000 000 000 EUR από τον προϋπολογισμό της Ένωσης και 2 000 000 000 EUR από τα κράτη μέλη.
                  
               
                     (4)
                  
                  
                     Η Επιτροπή θα πρέπει να χορηγήσει 2 000 000 000 EUR από τον προϋπολογισμό της Ένωσης για τη δεύτερη δόση. Ποσό 1 000 000 000 EUR θα χορηγηθεί από συνεισφορές των κρατών μελών.
                  
               
                     (5)
                  
                  
                     Η σταδιακή χορήγηση της βοήθειας εξαρτάται από τη συνεχιζόμενη υλοποίηση της κοινής αντίληψης μεταξύ της Ευρωπαϊκής Ένωσης και της Δημοκρατίας της Τουρκίας, προκειμένου να εντείνουν τη συνεργασία τους για τη στήριξη των προσώπων που βρίσκονται υπό καθεστώς προσωρινής προστασίας και για τη διαχείριση της μετανάστευσης, σε μια συντονισμένη προσπάθεια αντιμετώπισης της κρίσης.
                  
               
                     (6)
                  
                  
                     Οι μεμονωμένες χρηματοδοτικές συνεισφορές των κρατών μελών πρέπει να συμπεριληφθούν στον προϋπολογισμό της Ένωσης ως εξωτερικά έσοδα για ειδικό προορισμό, σύμφωνα με το άρθρο 21 παράγραφος 2 στοιχείο β) του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (3). Δεδομένου ότι η Επιτροπή είναι η μόνη υπεύθυνη για την εκτέλεση του προϋπολογισμού της Ένωσης σύμφωνα με το άρθρο 317 της Συνθήκης, θα πρέπει να λάβει, εξ ονόματος της Ένωσης, τις κοινοποιήσεις των πιστοποιητικών συνεισφοράς εκ μέρους των κρατών μελών. Τα εν λόγω πιστοποιητικά συνεισφοράς εκφρασμένα σε ευρώ επιτρέπουν στην Επιτροπή να διαθέσει τις σχετικές πιστώσεις ανάληψης υποχρεώσεων μόλις παραλάβει το εν λόγω πιστοποιητικό, σύμφωνα με το άρθρο 7 παράγραφος 2 του κατ' εξουσιοδότηση κανονισμού (ΕΕ) αριθ. 1268/2012 της Επιτροπής (4). Κάθε πιστοποιητικό συνεισφοράς πρέπει να βασίζεται σε ενιαίο πρότυπο που επιτρέπει την αναπροσαρμογή, εφόσον απαιτείται, σε ειδικές ανάγκες.
                  
               
                     (7)
                  
                  
                     Οι αποφάσεις σχετικά με την παροχή ανθρωπιστικής βοήθειας και οι σχετικές ενέργειες θα υλοποιηθούν σύμφωνα με τον κανονισμό (ΕΚ) αριθ. 1257/96 του Συμβουλίου (5) και σύμφωνα με τις αρχές που διατυπώνονται στην ευρωπαϊκή κοινή αντίληψη για την ανθρωπιστική βοήθεια (6).
                  
               
                     (8)
                  
                  
                     Για τους ανωτέρω λόγους είναι αναγκαίο να τροποποιηθεί αναλόγως η απόφαση C(2015) 9500 της Επιτροπής (7),
                  
               ΑΠΟΦΑΣΙΖΕΙ:
         
            Άρθρο 1
            Η απόφαση C(2015) 9500 της Επιτροπής τροποποιείται ως εξής:
            Το άρθρο 4 αντικαθίσταται από το ακόλουθο κείμενο:
            
               
                  «1.   Ο μηχανισμός συντονίζει ποσό ύψους 3 000 000 000 EUR για την περίοδο 2016-2017 και πρόσθετο ποσό ύψους 3 000 000 000 EUR για την περίοδο 2018-2019.
               
            
         
         
            Άρθρο 2
            
               1.   Η παρούσα απόφαση αρχίζει να ισχύει την ημέρα της έκδοσής της.
            
            
               2.   Δημοσιεύεται στην Επίσημη Εφημερίδα.
            
         
         
            Βρυξέλλες, 24 Ιουλίου 2018.
            
               
                  Για την Επιτροπή
               
               Johannes HAHN
               
                  Μέλος της Επιτροπής
               
            
         
         
            (1)  Ανακοίνωση COM(2018) 91 της Επιτροπής, της 14ης Μαρτίου 2018.
         
            (2)  Απόφαση της Επιτροπής της 14ης Μαρτίου 2018 σχετικά με τον μηχανισμό για τους πρόσφυγες στην Τουρκία, για την τροποποίηση της απόφασης C(2015) 9500 της Επιτροπής όσον αφορά τη συνεισφορά στον μηχανισμό για τους πρόσφυγες στην Τουρκία 2018/C 106/05, ΕΕ C 106/4 της 21ης Μαρτίου 2018.
         
            (3)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).
         
            (4)  ΕΕ L 362 της 31.12.2012, σ. 1.
         
            (5)  Κανονισμός (ΕΚ) αριθ. 1257/96 του Συμβουλίου, της 20ής Ιουνίου 1996, σχετικά με την ανθρωπιστική βοήθεια (ΕΕ L 163 της 2.7.1996, σ. 1).
         
            (6)  Κοινή δήλωση του Συμβουλίου και των αντιπροσώπων των κυβερνήσεων των κρατών μελών, συνερχομένων στα πλαίσια του Συμβουλίου, του Ευρωπαϊκού Κοινοβουλίου και της Ευρωπαϊκής Επιτροπής - «Η ευρωπαϊκή κοινή αντίληψη για την ανθρωπιστική βοήθεια» (ΕΕ C 25 της 30.1.2008, σ. 1).
         
            (7)  Όπως τροποποιήθηκε με την απόφαση C(2016) 855 της Επιτροπής, της 10ης Φεβρουαρίου 2016, την απόφαση C(2017) 2293 της Επιτροπής, της 18ης Απριλίου 2017, και την απόφαση C(2018) 1500 της Επιτροπής, της 14ης Μαρτίου 2018